
Rennie Orange 680 mg/80 mg kramtomosios tabletės
kalcio karbonatas, sunkusis magnio subkarbonatas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Rennie Orange ir kam jis vartojamas
2.	Kas žinotina prieš vartojant Rennie Orange
3.	Kaip vartoti Rennie Orange
4.	Galimas šalutinis poveikis
5.	Kaip laikyti Rennie Orange 
6.	Pakuotės turinys ir kita informacija


1.	Kas yra Rennie Orange ir kam jis vartojamas

Kaip veikia Rennie Orange
Kiekvienoje Rennie Orange kramtomojoje tabletėje yra kalcio karbonato ir sunkiojo magnio subkarbonato. Jie mažina padidėjusio skrandžio rūgštingumo sukeliamus simptomus, neutralizuodami rūgštį skrandyje.

Kam Rennie Orange vartojamas
Rennie Orange vartojamas suaugusiesiems ir paaugliams nuo 12 metų sumažinti padidėjusio skrandžio rūgštingumo sukeliamus simptomus, pvz.,
· rėmenį,
· rūgštaus turinio atpylimą (rūgšties grįžtamasis srautas iš skrandžio į stemplę, dėl kurio gali atsirasti rūgštus skonis burnoje),
· skrandžio skausmą,
· sutrikusį virškinimą.


2.	Kas  žinotina prieš vartojant Rennie Orange

Rennie Orange vartoti draudžiama, jeigu esate / Jums būdinga:
· alergiškas kalcio karbonatui ar sunkiajam magnio subkarbonatui arba bet kuriai pagalbinei šio vaisto medžiagai (jos išvardytos 6 skyriuje),
· labai susilpnėjusi inkstų funkcija,
· kalcio druskų nuosėdos inkstų kraujagyslėse arba jungiamuosiuose inkstų audiniuose (nefrokalcinozė),
· inkstų akmenys, kuriuose yra kalcio (nefrolitiazė),
· neįprastai didelis kalcio kiekis kraujyje (hiperkalcemija) ir (arba) aplinkybės, sukeliančios hiperkalcemiją,
· neįprastai mažas fosfatų kiekis kraujyje (hipofosfatemija).

Įspėjimai ir atsargumo priemonės
Pasitarkite su gydytoju arba vaistininku, prieš pradedat vartoti arba tęsiant Rennie Orange vartojimą, jeigu Jums yra:
· kitų simptomų, pvz., nuolatinis skrandžio ar inkstų skausmas, kreipkitės į gydytoją, kad nustatytumėte galimus organų sutrikimus. Reikia vengti ilgalaikio vartojimo;
· susilpnėjusi inkstų veikla. Venkite ilgalaikio vartojimo, ir gydytojas turi reguliariai tikrinti Jūsų kalcio, magnio ir fosfatų kiekį kraujyje;
· padidėjęs kalcio kiekis šlapime (hiperkalciurija). Venkite vartoti Rennie Orange.

Ilgai vartojant dideles dozes, rekomenduojama, kad gydytojas reguliariai tirtų kalcio, magnio ir fosfatų kiekį kraujyje. Ilgalaikis Rennie Orange vartojimas didina inkstų akmenų susidarymo pavojų. Nevartokite Rennie Orange su dideliu kiekiu pieno ar jo gaminiais, nes tai gali sukelti pieno‑šarmų sindromą (sutrikimas, veikiantis kalcio apykaitą).

Vaikai ir paaugliai
Rennie Orange nerekomenduojamas jaunesniems kaip 12 metų vaikams.

Kiti vaistai ir Rennie Orange
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Tai ypač taikoma:
· vaistams nuo bakterinių infekcijų,
· vaistams širdies silpnumui gydyti,
· levotiroksinui: vaistui skydliaukės hormonų trūkumui gydyti,
· eltrombopagui: vaistui, skirtam gydyti kraujo plokštelių trūkumą, labai sumažėjusį visų kraujo ląstelių kiekį ir kraujavimo sutrikimus,
· vaistams, mažinantiems kaulų tankį,
· dolutegravirui: vaistui, skirtam gydyti ŽIV infekciją.
Rennie Orange gali sumažinti šių vaistų absorbciją. Dėl to jie gali neveikti. Todėl šiuos vaistus reikia vartoti 1‑2 valandas prieš vartojant Rennie Orange arba mažiausiai 4 valandas po to.

Tam tikri vaistai, didinantys vandens išsiskyrimą per inkstus, gali sumažinti su šlapimu išsiskiriančio kalcio kiekį. Kadangi Rennie Orange sudėtyje yra kalcio karbonato, tokiomis aplinkybėmis gydytojas turi stebėti kalcio koncentraciją kraujyje.
Kalcio druskos mažina fluoridų ir geležies absorbciją. Kalcio ir magnio druskos gali sutrikdyti fosfatų pasisavinimą.

Rennie Orange vartojimas su maistu ir gėrimais
Nėra maisto ir gėrimų apribojimų, susijusių su Rennie Orange vartojimu. Tačiau, esant rėmeniui, paprastai rekomenduojama vengti gazuotų gėrimų, kofeino ir alkoholio, nes tai pasunkins simptomus.

Nėštumas ir žindymo laikotarpis
Jeigu esate nėščia ar žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą, pasitarkite su gydytoju arba vaistininku.
Rennie Orange nėštumo ir žindymo laikotarpiu vartoti galima, jei vartojama taip, kaip rekomenduojama šiame lapelyje. Negalima viršyti rekomenduojamos paros dozės ir negalima vartoti ilgiau kaip 2 savaites (žr. 3 skyrių „Kaip vartoti Rennie Orange“).
Nėščioms moterims reikia vengti kartu vartoti per daug pieno ir jo gaminių, kad būtų išvengta kalcio pertekliaus.
Kalcio karbonatas ir sunkusis magnio subkarbonatas išsiskiria į motinos pieną. Tačiau terapinės Rennie Orange dozės neturėtų turėti įtakos žindomiems naujagimiams ir (ar) kūdikiams.

Vairavimas ir mechanizmų valdymas
Rennie Orange gebėjimo vairuoti ir valdyti mechanizmus neveikia arba veikia nereikšmingai.

Rennie Orange sudėtyje yra sacharozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. Kiekvienoje kramtomojoje tabletėje yra 475 mg cukraus (sacharozės). Būtina atsižvelgti cukriniu diabetu sergantiems pacientams.
Šio vaisto vienoje kramtomojoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Rennie Orange

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė suaugusiesiems ir paaugliams nuo 12 metų:
· [bookmark: _Hlk102648156]sukramtykite arba sučiulpkite 1 ar 2 kramtomąsias tabletes praėjus valandai po pagrindinių valgymų arba einant miegoti;
· jei Jums jau pasireiškė simptomai, taip pat galite iš karto suvartoti 1 arba 2 kramtomąsias tabletes;
· nevartokite daugiau nei 11 kramtomųjų tablečių per parą ir nevartokite preparato ilgiau nei 2 savaites;
· jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

[bookmark: _Hlk102561661]Vartojimas vaikams ir paaugliams
Rennie Orange saugumo ir veiksmingumo tyrimų vaikams neatlikta. Rennie Orange nerekomenduojama jaunesniems nei 12 metų vaikams.

Ką daryti pavartojus per didelę Rennie Orange dozę
Keletą mėnesių vartojant daugiau kramtomųjų tablečių nei rekomenduojama, gali pasireikšti:
· inkstų pažeidimas,
· padidėjęs magnio kiekis kraujyje,
· padidėjęs kalcio kiekis kraujyje,
· padidėjęs kraujo pH didesnis kaip 7,43.

Padidėjusio kalcio kiekio kraujyje požymiai yra šie:
· raumenų silpnumas,
· nereguliarus širdies plakimas,
· skrandžio ir žarnyno sutrikimai, tokie kaip apetito praradimas, pykinimas, vėmimas ir vidurių užkietėjimas kartu su skausmingu vidurių pūtimu;
· gali pasireikšti sumišimas dėl ilgalaikio ir labai padidėjusio kalcio kiekio kraujyje;
· padažnėjęs šlapinimasis kartu su nepasotinamu troškuliu ir galvos svaigimu.
Jei pasireiškia kuris nors iš šių simptomų, kreipkitės į gydytoją

Pamiršus pavartoti Rennie Orange 
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms.

Gali pasireikšti toliau išvardyti šalutiniai poveikiai, kurių dažnis negali būti įvertintas pagal turimus duomenis:
· labai retai buvo pranešta apie padidėjusio jautrumo reakcijas. Simptomai gali būti:
· išbėrimas,
· dilgėlinė, niežėjimas,
· dažniausiai skausmingas, stiprus giliųjų odos sluoksnių, daugiausia veido, patinimas,
· kvėpavimo sunkumai,
· sunki alerginė reakcija, paveikianti visą kūną,
· pykinimas, vėmimas,
· skrandžio diskomfortas,
· vidurių užkietėjimas, viduriavimas,
· raumenų silpnumas,
· žmonėms, kurių inkstų funkcija susilpnėjusi ir kurie ilgą laiką vartoja dideles dozes, gali pasireikšti:
· padidėjęs kalcio ir magnio kiekis kraujyje,
· padidėjęs kraujo pH,
· sumažėjęs fosfatų kiekis kraujyje,
· padidėjęs kalcio kiekis kraujyje (pieno-šarmų sindromas), kurį gali lydėti:
· galvos skausmai,
· pykinimas, vėmimas,
· skonio praradimas,
· kalcio druskų nuosėdos minkštuosiuose odos ir organų audiniuose,
· galvos svaigimas, silpnumas,
· padidėjęs azoto kiekis kraujyje, vadinamas azotemija.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, tiesiogiai užpildę pranešimo formą internetu Tarnybos Vaistinių preparatų informacinėje sistemoje https://vapris.vvkt.lt/vvkt-web/public/nrvSpecialist arba užpildę Sveikatos priežiūros ar farmacijos specialisto pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?1399030386, ir atsiųsti elektroniniu paštu (adresu NepageidaujamaR@vvkt.lt).


5.	Kaip laikyti Rennie Orange

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 oC temperatūroje.
[bookmark: _Hlk102570081]Laikyti gamintojo pakuotėje, kad vaistas būtų apsaugotas nuo šviesos ir drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Rennie Orange sudėtis
· Veikliosios medžiagos yra kalcio karbonatas ir sunkusis magnio subkarbonatas.
Vienoje tabletėje yra 680 mg kalcio karbonato (atitinkančio 272 mg kalcio) ir 80 mg sunkiojo magnio subkarbonato (atitinkančio 20 mg magnio).
· Kitos sudedamosios medžiagos: sacharozė, bulvių krakmolas, pregelifikuotas kukurūzų krakmolas, sacharino natrio druska, magnio stearatas, talkas, skystasis lengvas parafinas, apelsinų skonio medžiaga.

Rennie Orange išvaizda ir kiekis pakuotėje
Kvadrato formos (tabletės kraštinės ilgis yra 15 mm × 15 mm) ir baltos spalvos kramtomosios tabletės, kurių abejose pusėse įspausta „Rennie“. Rennie Orange yra supakuotas į lizdines plokšteles. Kramtomosios tabletės yra pakuotėse po 12, 24, 36, 48, 60, 72, 84, 96, 108 ir 120 tablečių.

Registruotojas ir gamintojas
Registruotojas 
UAB Bayer 
Sporto 18
LT-09238 Vilnius
Lietuva

Gamintojas 
Delpharm Gaillard
33 rue de l‘Industrie 
74240 Gaillard 
Prancūzija

Jeigu apie šį vaistą norite sužinoti daugiau, kreipkitės į registruotoją:
UAB „Bayer“
Sporto 18
LT-09238 Vilnius
Lietuva
Tel: +370 5233 68 68
El. paštas: mi.baltic@bayer.com 

Šis vaistas Europos ekonominės erdvės valstybėse narėse registruotas tokiais pavadinimais:
Austrija, Čekija, Estija, Latvija, Lietuva: Rennie Orange
Slovakija: Rennie s príchuťou pomaranča

Jeigu apie šį vaistą norite sužinoti daugiau, kreipkitės į registruotoją.

	UAB „Bayer“
Sporto 18
LT-09238 Vilnius
Tel. + 370 5 2336868
El. paštas: mi.baltic@bayer.com 



Šis pakuotės lapelis paskutinį kartą peržiūrėtas 2022-06-09.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.



